Oscar Pistorius in onderonsie by kuierplekOscar Pistorius op 7 Julie 2014 in die Pretoriase hooggeregshof Foto: Ihsaan Haffejee/Pool/SAPA Anneliese Burgess, Pistorius se woordvoerder, sê Oscar was in die BBP-gedeelte van die kuierplek toe ‘n man, wat intussen as Jared Mortimer geïdentifiseer is, hom genader het. “Volgens my kliënt het die individu hom op aggressiewe wyse begin ondervra oor sake wat verband hou met die verhoor. ‘n Argument het uitgebreek en my kliënt het die individu gevra om hom uit te los. Oscar het kort hierna saam met sy neef die kuierplek verlaat,” het Burgess gesê. Volgens Eyewitness News (EWN) beweer Mortimer dat Pistorius onder die invloed van alkohol was. Hy sê Pistorius het hom en sy vriende beledig en dat Pistorius glo sy vinger teen sy bors gedruk het. Mortimer sê hy het Pistorius gestamp en dat hy op ‘n stoel geval het. Volgens EWN het uitsmyters by die kuierplek tussenbeide getree. Die kuierplek, in die Michelangelo Towers in Sandton, het intussen die voorval ontken. Perry Mermigas, woordvoerder van die kuierplek, het erken dat Pistorius daar gekuier het maar ontken dat enigiets buitengewoon gebeur het. “Ons is nie bewus hiervan nie. [Pistorius] was hier maar daar was geen onderonsie nie en as daar was sou ons daarvan geweet het.” Pistorius is intussen spyt dat hy die kuierplek besoek het. “My kliënt is spyt oor sy besluit om na ‘n openbare plek te gaan en sodoende onwelkome aandag te trek.” Pistorius het Sondagaand ná ŉ lang stilte sedert Februarie, weer begin twiet. Pistorius word van moord aangekla nadat hy sy vriendin Reeva Steenkamp deur ‘n geslote toiletdeur in sy huis doodgeskiet het. Hy voer aan dat hy haar vir ‘n inbreker aangesien het. Die hooggeregshof in Pretoria sal op 7 en 8 Augustus slotbetoë in Pistorius se moordverhoor aanhoor. Klik hier om die hooftrekke van die hofverrigtinge gratis op Maroela Media te volg.